ནང་རྟེན་གྱི་སྐོར་ལ།སྐུ་རྒྱུ་རིན་པོ་ཆེ་སྣ་ཚོགས་དང་།སྔོན་མའི་འཇམ་དབྱངས་སྨན་སྐུའི་ཆ་ཤས།རྟེན་འདུས་རིལ་བུ་རྣམས་དཀྱུས་གཅིག་ཏུ་སྨན་འདམ་དང་བསྲེས་ཏེ།རེབ་གོང་ལྷ་རིས་པ་སེང་གཤོང་མ་མགོ་སྡེ་བའི་རྒྱ་མཚོས་བཞེངས་པའི་འཇམ་དབྱངས་ཀུན་གཟིགས་ཀྱི་སྐུ་འདྲ་བྱོན་ལེགས་ཅན།མཐོ་ཚད་ལ་སྤྱི་ཁྲི་གསུམ་ཅན་དང་།གཡས་སུ་འབྲོམ་སྟོན་པ་རྒྱལ་བའི་འབྱུང་གནས་དང་།གཡོན་དུ་ཡབ་རྗེ་སྐལ་ལྡན་རྒྱ་མཚོའི་སྨན་སྐུ་མི་ཚད་ཅན།སྟོན་པ་དང་རྣམ་སྲས་གཉིས་ཀྱི་སྨན་སྐུ་ཆུང་བ།བོད་རྒྱལ་སྲོང་བཙན་སྒམ་པོའི་སྨན་སྐུ་མི་ཚད་ཅན།ཐོན་མི་སམ་བྷོ་ཊ་དང་བློན་པོ་མགར་གཉིས་ཀྱི་སྨན་སྐུ་ཆུང་བ།རྩིག་ངོས་སུ་རྒྱལ་པོ་དཀོན་མཆོག་འབངས་ཀྱི་རྣམ་ཐར་དང་།ཡབ་རྗེ་འཁྲུངས་རབས་སོགས་ཀྱི་ལྡེབས་རིས།བཀའ་བསྟན་ཚར་གཉིས་དང་།ལམ་སྔགས་ཚར་ལྔ་བརྒྱ་རེ།རྗེ་ཡབ་སྲས་གསུམ་གྱི་གསུང་འབུམ།ཡབ་རྗེ་སྐལ་ལྡན་རྒྱ་མཚོ་དང་སྐུ་ཕྲེང་གཉིས་པའི་གསུང་འབུམ།གྲུབ་དབང་འཇིགས་མེད་བསམ་གཏན་གྱི་གསུང་འབུམ་སོགས་ཆོས་དཔེ་མང་པོ་བཞུགས།ལྷ་ཁང་གི་གཡོན་ཕྱོགས་སུ་ཤར་སྐལ་ལྡན་རྒྱ་མཚོ་སྐུ་ཕྲེང་རིམ་བྱོན་གྱི་གཟིམ་ཆུང་བདུད་རྩི་ཁང་ཞེས་གྲགས་པའི་ནང་དུ།ཤར་སྐལ་ལྡན་རྒྱ་མཚོ་སྐུ་ཕྲེང་དང་པོ་ནས་བརྒྱད་པའི་བར་གྱི་སྐུ་གསུང་ཐུགས་རྟེན་བྱིན་ཅན་དང་།མཆོད་རྫས་སོགས་གནའ་རབས་ཀྱི་རིག་དངོས་མང་པོ་བཞུགས།ཨ་ཁུ་བློ་བཟང་མཁྱེན་རབ་ཁོང་གིས་སྤྱི་ལོ་ལོ་ནས་བཟུང་ཤར་བླ་བྲང་ཆེན་པོའི་ཁོར་ཡུག་ཡོངས་ལ་བདག་སྐྱོང་གནང་བར་མ་ཟད།ཤར་འཇམ་དབྱངས་ལྷ་ཁང་རྟེན་དང་བརྟེན་པ་དང་།གཟིམ་ཁང་བདུད་རྩི་ཁང་བསྐྱར་བཞེངས་གནང་།སྐྱབས་མགོན་སྐུ་ཕྲེང་བརྒྱད་པ་གདན་སར་བཀོད་སྐབས་དམ་པ་ཁོང་གིས་སྐྱབས་མགོན་སྤྲུལ་སྐུ་རིན་པོ་ཆེ་ལ་ཐུབ་དབང་གི་གསེར་སྐུ་དང་རྗེ་ལམ་རིམ་ཆེན་མོ་གཙོས་རྟེན་གསུམ་གྱི་སྐོར་མང་པོ་ཕུལ།དེ་ནས་ཉིན་འགའ་ཤས་ཀྱི་རྗེས་སུ་ཤར་ཡོངས་འཛིན་དང་ཕྱག་མཛོད་སོགས་ལ།འཇམ་དབྱངས་ལྷ་ཁང་དང་།གཟིམ་ཁང་བདུད་རྩི་ཁང་གི་ནང་རྟེན་རྣམས་རྩིས་ལེགས་པར་སྤྲད་དེ་ཕུལ་བས་དམ་པ་ཁོང་མཚམས་ཁང་ཞིག་ཏུ་བཞུགས།